Slikarstvo kao društvena barikada protiv potrošnje istorije

Kada jedan umetnik odluči, danas, da se bavi  temom portreta, da kroz motive facijalnog identiteta drugih razvija svoje individualne poruke, svakome ko prati savremenu umetnost kao prvo nametnuće se pitanje mogućnosti slikarstva u vreme multimedijalnosti i dominacije, uslovno rečeno, relacionih i/ili participativnih postupaka. Odmah zatim, kao drugo po važnosti nameće se pitanje mogućnosti operisanja motivima portreta unutar slikarstva, zatim unutar savremene umetnosti, a time i unutar savremenog društva. A ukoliko umetnik u svom bavljenju portretom uspe da odgovori na postavljene upite, onda to znači da je pronašao metode ili da direktno pomeri granice discipline, ili da odgovori na sva tri zahteva, slikarstva, umetnosti i savremenog društva, generalno ili specifično.

Momir Bulović se u Njujorškoj galeriji MC na 52 ulici prvi put pojavio sa temom  portreta predstavivši nekoliko slika na kojima su figurirale poznate istorijske ličnosti što bi ga po logici stvari svrstalo u kategoriju dvorskog, državnog,  monolitnog ili socijalnog slikarstva, ma kako širok dijapazon ovaj poslednji termin obuhvatao. Ali, kada se posetilac suoči sa ličnostima predstavljenim na slikama, poput Vladimira Putina, Huga Caveza, Bin Ladena, Če Gevare i drugih, onda kontroverze facijalnog identiteta počinju same da odrađuju posao zbog čega ih je umetnik i obrađivao. Već sam izbor portretisanih ličnosti, svakako rađenih posredovano, preko fotografija, a ne direktno i uživo, što uostalom i nije bilo moguće, razrešava prvu pretpostavku – Bulović nije dvorski, državni ili monollitni slikar. On je sve suprotno od toga, ali mu se ne može odreći društveni pa i društveno angažovani aspekt. Njegovo slikarstvo upravo podriva sve klasične, stabilne, monolitne ili komercijalne kategorije slikarstva, one kategorije preko kojih se moglo doći do slave, položaja i novca. No, ne bi ovo slikarstvo bilo moderno samo stoga što ga definišemo kao angažovano. Slikarstvo ovde ima funkciju da,  medijski gotovo potpuno potrošene fotografske (verističke) predstave istorijskih ličnosti, preuzme, redefiniše i zamrzne u mediju slikarstva koji se upravo tom karakteristikom trajnog prisustva i nepromenljivosti i razlikuje od pokretnih slika i dnevnog trošenja istorije, odnosno od faktičkog nepostojanja istorije. Dakle, Bulović koristi slikarstvo da reaktuelizuje teme koje se u praksi  liberalnog kapitalizma, ali i u drugim političkim i socijalnim praksama kao što su recimo domaće prakse, mogu lako funkcionallizovati. Teme kojima se dnevno ili trenutno manipuliše, teme koje u manipulativnoj pohoti gube svoj smisao.
Bulović smatra da se nekim temama ne može beskrajno manipulisati te da tek ovako formuilisan slikarski korpus predstavlja stabilne profesionalne, etičke i društvene barikade manipulativnoj proždrljivosti. Jer,  slikarsko delo ostaje i opstaje pred očima javnosti. U tom smisli, odgovor na prethodna pitanja mogao bi se naći u sintagmi manipulisanje manipulanata gde Je Bulović svestan da u svakoj fazi svoga umetničkog delovanja, da bi delovao efektno i u skladu sa vremenom, mora iskakati iz kolotečine, prvo metjea, zatim tradicije samog slikarstva, pa tradicije same umetnosti i zatim iz društvene tradicije lakog zaboravljanja.
Sve ličnosti koje obrađuje Momir retki su primeri neapologetskih predstava koje idu do krajnjih granica ironije tvoreći modernu sintagmu slikarstva gde su i kontekst i metje podjednako važni.

